CELEX: 52013DC0369
Language: mt
Date: 2013-05-29 00:00:00
Title: Rakkomandazzjoni għal RAKKOMANDAZZJONI TAL-KUNSILL dwar il-programm nazzjonali ta' riforma tal-Pajjiżi l-Baxxi għall-2013 u li tagħti opinjoni tal-Kunsill dwar il-programm ta' stabbiltà tal-Pajjiżi l-Baxxi għall-2012-2017

|
			
		
		
		52013DC0369
		
			Rakkomandazzjoni għal RAKKOMANDAZZJONI TAL-KUNSILL dwar il-programm nazzjonali ta' riforma tal-Pajjiżi l-Baxxi għall-2013 u li tagħti opinjoni tal-Kunsill dwar il-programm ta' stabbiltà tal-Pajjiżi l-Baxxi għall-2012-2017 /* COM/2013/0369 final - 2013/ () */
			
				
		
		
			
			   	 
Rakkomandazzjoni għal
RAKKOMANDAZZJONI TAL-KUNSILL
dwar il-programm nazzjonali ta' riforma
tal-Pajjiżi l-Baxxi għall-2013 
u li tagħti opinjoni tal-Kunsill dwar il-programm ta' stabbiltà
tal-Pajjiżi l-Baxxi għall-2012-2017

IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b’mod partikolari l-Artikoli 121(2)
u 148(4) tiegħu,
Wara li kkunsidra r-Regolament tal-Kunsill
(KE) Nru 1466/97 tas-7 ta’ Lulju 1997 dwar
it-tisħiħ tas-sorveljanza ta’ pożizzjonijiet ta’ baġit u
s-sorveljanza u l-koordinazzjoni ta’ politika ekonomika[1], u partikolarment
l-Artikolu 5(2) tiegħu,
Wara li kkunsidra r-Regolament (UE)
Nru 1176/2011 tal-Parlament Ewropew u tal-Kunsill
tas-16 ta’ Novembru 2011 dwar il-prevenzjoni u l-korrezzjoni
tal-iżbilanċi makroekonomiċi[2],
u b’mod partikolari l-Artikolu 6(1) tiegħu,
Wara li kkunsidra r-rakkomandazzjoni
tal-Kummissjoni Ewropea[3],
Wara li kkunsidra r-riżoluzzjonijiet
tal-Kummissjoni Ewropea[4],
Wara li kkunsidra l-konklużjonijiet
tal-Kunsill Ewropew,
Wara li kkunsidra l-opinjoni tal-Kumitat
tal-Impjiegi,
Wara li kkonsulta l-Kumitat Ekonomiku u
Finanzjarju,
Billi:
(1)       Fis-26 ta’ Marzu 2010,
il-Kunsill Ewropew qabel mal-proposta tal-Kummissjoni li tniedi strateġija
ġdida għat-tkabbir u l-impjiegi, Ewropa 2020, imsejsa fuq
koordinazzjoni msaħħa ta’ politiki ekonomiċi, li se tiffoka fuq
l-oqsma ewlenin fejn hija meħtieġa azzjoni biex tingħata spinta
lill-potenzjal tal-Ewropa għat-tkabbir sostenibbli u l-kompetittività.
(2)       Fit-13 ta’ Lulju 2010, abbażi
tal-proposti tal-Kummissjoni, il-Kunsill adotta rakkomandazzjoni dwar il-linji
gwida ġenerali għall-politiki ekonomiċi tal-Istati Membri u
l-Unjoni (mill-2010 sal-2014) u fil-21 ta’ Ottubru 2010, adotta
deċiżjoni dwar linji gwida għall-politiki tal-Istati Membri dwar
l-impjiegi[5],
li flimkien jiffurmaw il-"linji gwida integrati". L-Istati Membri
ġew mistiedna jqisu l-linji gwida integrati fil-politiki ekonomiċi u
okkupazzjonali nazzjonali tagħhom.
(3)       Fid-29 ta' Ġunju 2012,
il-Kapijiet tal-Istat jew il-Gvernijiet iddeċidew dwar Patt
għat-Tkabbir u l-Impjiegi, li jipprovdi qafas koerenti għal azzjoni
fil-livelli nazzjonali, tal-UE u taż-żona tal-euro, bl-użu
tal-influwenzi, l-istrumenti, u l-politiki kollha possibbli. Huma ddeċidew
dwar l-azzjoni li għandha tittieħed fil-livell tal-Istati Membri,
b'mod partikolari esprimew l-impenn sħiħ tagħhom biex
jilħqu l-objettivi tal-Istrateġija Ewropa 2020 u biex jiġu
implimentati r-rakkomandazzjonijiet speċifiċi għall-pajjiżi.
(4)       Fis-6 ta’ Lulju 2012,
il-Kunsill adotta rakkomandazzjoni dwar il-programm nazzjonali ta’ riforma
għall-2012 tal-Pajjiżi l-Baxxi u ta l-opinjoni tiegħu dwar
il-programm ta’ stabbiltà aġġornat tal-Pajjiżi l-Baxxi
għall-perijodu 2011-2015.
(5)       Fit-28
ta’ Novembru 2012, il-Kummissjoni adottat l-Istħarriġ
Annwali dwar it-Tkabbir[6],
li ta bidu għas-Semestru Ewropew tal-2013 ta' koordinazzjoni tal-politika
ekonomika. Barra minn hekk, fit-28 ta' Novembru 2012 ukoll,
il-Kummissjoni abbażi tar-Regolament (UE) Nru 1176/2011 dwar
il-prevenzjoni u l-korrezzjoni tal-iżbilanċi makroekonomiċi,
adottat ir-Rapport dwar il-Mekkaniżmu ta’ Twissija[7], li fih ma identifikatx
lill-Pajjiżi l-Baxxi bħala wieħed mill-Istati Membri li se
ssirlu analiżi fil-fond.
(6)       Fl-14 ta’ Marzu 2013,
il-Kunsill Ewropew approva l-prijoritajiet sabiex ikunu ggarantiti l-istabbiltà
finanzjarja, il-konsolidazzjoni fiskali u l-azzjoni li
tħeġġeġ it-tkabbir. Huwa enfasizza l-ħtieġa li
titkompla konsolidazzjoni fiskali differenzjata u li tiffavorixxi t-tkabbir,
biex l-ekonomija jerġa’ jkollha kundizzjonijiet normali għas-self,
biex jiġu promossi t-tkabbir u l-kompetittività, biex jiġu
indirizzati l-qgħad u l-konsegwenzi soċjali tal-kriżi, u biex
tiġi mmodernizzata l-amministrazzjoni pubblika.
(7)       Fl-10 ta' April 2013,
il-Kummissjoni ppubblikat ir-riżultati tar-reviżjoni fil-fond
tagħha[8]
għall-Pajjiżi l-Baxxi skont l-Artikolu 5 tar-Regolament (UE)
Nru 1176/2011. L-analiżi tal-Kummissjoni wasslitha
għall-konklużjoni li l-Pajjiżi l-Baxxi qed jesperjenzaw
żbilanċi makroekonomiċi, għalkemm dawn mhumiex
eċċessivi.
(8)       Fid-29 ta’ April 2013,
il-Pajjiżi l-Baxxi ppreżentaw il-programm ta’ stabbiltà tagħhom tal-2013
li jkopri l-perijodu 2012-2017 u l-programm nazzjonali ta’ riforma tagħhom
għall-2013. Sabiex jitqiesu l-konnessjonijiet bejniethom,
iż-żewġ programmi ġew ivvalutati fl-istess waqt.
(9)       Abbażi tal-valutazzjoni
tal-programm ta’ stabbiltà tal-2013 skont ir-Regolament tal-Kunsill (KE)
Nru 1466/97, il-Kunsill huwa tal-opinjoni li l-Pajjiżi l-Baxxi
implimentaw miżuri ta' konsolidazzjoni mdaqqsa matul il-perjodu 2011-2013,
iżda li dak l-isforz fiskali x'aktarx li mhux biżżejjed biex
jitranġa d-defiċit eċċessiv sal-2013, l-aktar minħabba
żviluppi ekonomiċi li kienu agħar milli mistenni. Ix-xenarju
makroekonomiku sottostanti għall-projezzjonijiet baġitarji
fil-programm huwa b'mod ġenerali plawżibbli. Għall-2013 u
l-2014, il-Programm ta' Stabbiltà pprojetta tkabbir ekonomiku reali ta' -0,4% u
1,1%, rispettivament, li huwa pjuttost simili għat-tbassir tal-Kummissjoni
għar-rebbiegħa 2013 ta' -0,8% u 0,9%. L-objettiv tal-programm
huwa li mill-2014 inaqqas b'mod sostenibbli d-defiċit nominali għal
taħt it-3% tal-PDG. Il-programm ma fihx referenza espliċita
għall-objettiv ta' terminu medju (OTM), li jissuġġerixxi li
l-OTM ta' 0,5%, kif imsemmi fil-Programm ta' Stabbiltà tas-sena l-oħra,
huwa kkonfermat. L-OTM huwa konformi mar-rekwiżiti tal-Patt ta' Tkabbir u
Stabbiltà. Barra minn hekk, filwaqt li fl-2015 il-programm qed jippjana tnaqqis
fil-bilanċ strutturali ta' 0,5% fil-PDG f'termini strutturali, f'konformità
mar-rekwiżit strutturali annwali minimu, fl-2016, il-bilanċ
strutturali huwa mistenni jmur lura b'0,4% tal-PDG u jitjieb b'0,1% tal-PDG
fl-2017, biex b'hekk ma jiksibx il-perkors ta' aġġustament xieraq.
Abbażi tat-tbassir tal-Kummissjoni għar-rebbiegħa, l-isforz
fiskali annwali medju ta' madwar 0,7% tal-PDG tul il-perijodu 2010-2013 huwa
konformi mal-isforz strutturali ta' ¾% tal-PDG irrakkomandat mill-Kunsill.
L-aġġustament baġitarju fl-2011 u l-2012 kien intiż l-aktar
għal-lat tan-nefqa, iżda madankollu fl-2013 kien qed jiddependi ferm
fuq miżuri tad-dħul. Id-defiċit nominali stabbilit bil-Programm
ta' Stabbiltà huwa konsistenti ma' korrezzjoni tad-defiċit
eċċessiv sal-2014, sena wara l-iskadenza stabbilita mill-Kunsill taħt
il-proċedura tad-defiċit eċċessiv lejn l-aħħar
tal-2009. Il-Kunsill jikkunsidra li l-isforz fiskali previst mill-awtoritajiet
mhuwiex kompatibbli ma' korrezzjoni attwali tad-defiċit eċċessiv
sal-2014. Miżuri ta' konsolidazzjoni addizzjonali possibbli speċifikati
fil-Programm ta' Stabbiltà tneħħew temporanjament u fi kwalunkwe
każ mhux se jkunu biżżejjed. Il-Pajjiżi l-Baxxi
jeħtieġ li jiddefinixxi miżuri addizzjonali biex iġib
id-defiċit nominali globali tal-gvern inqas minn 3% tal-livell limitu
tal-PDG fl-2014 b'mod sostenibbli. Skont il-Programm ta’ Stabbiltà tal-2013,
il-proporzjon tad-dejn għall-PDG huwa mistenni jkompli jogħla
għal 74 % tal-PDG fl-2013 filwaqt li jogħla ftit aktar għal
75 % tal-PDG fl-2014. Il-proporzjon tad-dejn huwa projettat li jibqa’ 'l
fuq sew mill-valur referenzjali ta’ 60 %. Għall-2015, il-programm qed
jistenna l-proporzjon tad-dejn jonqos għal 71,4% tal-PDG u mbagħad
jerġa' jonqos ftit, għal 70,8% fl-2017. Madankollu, dan it-tnaqqis
fil-proporzjon tad-dejn wara l-2014 mhuwiex sostnut biżżejjed
b'miżuri ta' politika.
(10)     Sabiex il-potenzjal
għat-tkabbir tal-Pajjiżi l-Baxxi fil-futur jiżdied, huwa ta'
importanza eċċezzjonali li l-konsolidazzjoni meħtieġa, biex
tiżgura l-korrezzjoni sostenibbli tad-defiċit eċċessiv u tikseb
l-OTM fit-terminu qasir sa medju, tissalvagwardja nefqa li tiffavorixxi
t-tkabbir, B'mod partikolari, l-isforzi għall-promozzjoni tal-innovazzjoni
u r-riċerka, inkluża r-riċerka fundamentali, l-edukazzjoni u
t-taħriġ, se jkunu importanti ħafna għal aġġustament
bilanċjat. Dan mhux talli se jagħti appoġġ
għall-irkupru ekonomiku, iżda jista' wkoll isostni l-innovazzjoni u
l-kapital uman, itejjeb il-kompetittività u l-prospetti ta' tkabbir fit-terminu
medju u twil.
(11)     Is-suq tad-djar iħaddan
fih sfida ewlenija, fejn snin ta' riġiditajiet u inċentivi distortivi
ffurmaw il-finanzjament tad-djar u xejriet ta' tfaddil settorjali. It-tendenza
tal-unitajiet domestiċi li jsostnu d-dejn gross fuq ipoteki kontra
l-ġid tas-suq tad-djar tirrifletti sew inċentivi fiskali li ilhom,
notevolment it-tnaqqis sħiħ tat-taxxa tal-imgħax fuq l-ipoteki.
Minn April tal-2012 ġiet implimentata parzjalment sensiela ta'
miżuri. Uħud minnhom jikkonċernaw l-aġġustament
tat-trattament fiskali tal-finanzjament tad-djar. Il-pass gradwali biex
it-tnaqqis tat-taxxa tal-imgħax fuq l-ipoteki jiġi limitat u
jiżdied l-inċentiv li tamortizza huwa ġustifikat, iżda
l-introduzzjoni gradwali ta' din il-miżura huwa wisq kajman biex ikun
jista' jinfluwenza b'mod sinifikanti l-imġieba amortizzanti. Is-suq
tal-kiri huwa limitat b'regolament u l-preżenza ta' settur tassew kbir ta'
akkomodazzjoni soċjali li jrid ukoll jaffaċċja listi ta'
stennija twal. L-introduzzjoni reċenti ta' xi differenzjazzjoni tar-renti
fis-settur tal-akkomodazzjoni soċjali bbażati fuq id-dħul hija
pass fid-direzzjoni t-tajba, iżda l-impatt tagħha huwa limitat.
Għaldaqstant, għalkemm il-miżuri proposti huma passi
fid-direzzjoni t-tajba, ir-ritmu ġenerali tar-riformi huwa kajman biex
jindirizza l-problemi sottostanti u għalhekk hemm bżonn li
tingħata spinta, filwaqt li fl-istess ħin tibqa' tiżgura li
l-akkomodazzjoni soċjali hija disponibbli għaċ-ċittadini
żvantaġġati, li ma jistgħux jiksbu akkomodazzjoni
bil-kundizzjonijiet tas-suq tad-djar, inkluż f'postijiet b'domanda
għolja
(12)     Is-sostenibbiltà fit-tul
tas-sistema tal-pensjoni ssaħħet permezz ta' żieda gradwali
fl-età statutorja tal-irtirar minn 65 sena fl-2012 għal 67 fl-2023.
Għalhekk, il-Pajjiżi l-Baxxi indirizzaw bis-sħiħ dik
il-biċċa tar-rakkomandazzjoni tal-2012 dwar iż-żieda fl-età
statutorja tal-irtirar u li torbotha mal-istennija tal-għomor, kemm
għall-pensjonijiet tal-ewwel pilastru u kif ukoll tat-tieni. L-isfidi li
jifdal jinkludu t-tqassim intra u interġenerazzjonali xieraq
tal-ispejjeż u r-riskji. Barra minn hekk, it-tiġdid maġġuri
tal-governanza tal-fondi tal-pensjonijiet tat-tieni pilastru huwa
meħtieġ aktar minn qatt qabel biex jgħin ir-reżiljenza
tirfed it-tixjiħ. L-implimentazzjoni tal-pjanijiet għar-riforma
tal-kura fit-tul se jgħinu biex jitrażżnu l-ispejjeż
tat-tixjiħ li qed jikbru b'pass mgħaġġel u għalhekk
jappoġġaw is-sostenibbiltà tal-finanzi pubbliċi. F'dan
ir-rigward, il-kwalità u l-aċċessibbiltà tal-kura fit-tul iridu
jinżammu f'livell adegwat.
(13)     Ir-riformi tas-suq
tax-xogħol li ppropona l-gvern għandhom l-għan li jżidu
l-parteċipazzjoni u l-mobilità tas-suq tax-xogħol. Ir-riforma tal-Att
ta' Parteċipazzjoni hija ambizzjuża u rilevanti biex
il-parteċipazzjoni tas-suq tax-xogħol tingħata spinta.
Madankollu, ir-riformi għadhom ma tnaqqxux fil-liġi u
ż-żmien mogħti għall-implimentazzjoni jidher pjuttost
qasir. Barra minn hekk, hemm bżonn ta' aktar miżuri biex tittejjeb
l-impjegabbiltà tal-persuna fil-marġini tas-suq tax-xogħol,
inklużi n-nisa, nies bi sfond ta' migrant, nies b'diżabilità u
l-anzjani. Il-Pajjiżi l-Baxxi ħabbru riformi fl-iskema
tal-benefiċċji għan-nies qiegħda u
fil-leġiżlazzjoni relattivament stretta tagħhom tal-ħarsien
tal-impjiegi. Dawn ir-riformi, flimkien ma' kreditu tat-taxxa tal-mobilità
("mobiliteitsbonus") għal min iħaddem biex jimpjega
benefiċjarji tas-sigurtà soċjali minn 50 sena 'l fuq jew nies
b'diżabilità okkupazzjonali, huma mmirati sew lejn dawk
b'parteċipazzjoni baxxa tas-suq tax-xogħol. Madankollu, għalkemm
dawn il-mżuri huma fid-direzzjoni t-tajba, jistgħu biss jiġi
vvalutati bis-sħiħ ladarba jiġu adottati. Finalment,
l-aċċellerazzjoni tat-tneħħija tad-diżinċentivi
li jifdal għal dawk b'tieni sors ta' dħul sabiex jiżdied
l-għadd ta' sigħat maħduma se jkollha l-potenzjal li ttaffi
n-nuqqasijiet fil-provvista ta' ħaddiema fil-futur. 
(14)     Sar progress sostanzjali
fir-rakkomandazzjoni tal-2012 dwar ir-rabtiet fl-innovazzjoni u
x-xjenza/n-negozju. Il-politika ta' intrapriża "Sa Fuq",
inkluż l-approċċ settorjali għas-sħubijiet
pubbliċi-privati fil-qasam tar-riċerka, l-innovazzjoni u
l-edukazzjoni ("settur ewlieni") bħalissa tinsab fil-fażi
ta' implimentazzjoni. Apparti l-politiki ta' innovazzjoni settorjali, huwa
importanti li ssir riċerka orizzontali u politiki innovattivi u li
jinżamm livell adegwat ta' finanzjament pubbliku għal riċerka
fundamentali mhux allokat. 
(15)     Fil-kuntest tas-Semestru
Ewropew, il-Kummissjoni wettqet analiżi komprensiva tal-politika ekonomika
tal-Pajjiżi l-Baxxi. Hija vvalutat il-programm ta' stabbiltà u l-programm
ta' riforma nazzjonali u ppreżentat reviżjoni fil-fond. Mhux biss
qieset ir-rilevanza tagħhom għall-politika fiskali u
soċjoekonomika sostenibbli fil-Pajjiżi l-Baxxi imma qieset ukoll
il-konformità tagħhom mar-regoli u mal-gwida tal-UE, fid-dawl
tal-ħtieġa li tissaħħaħ il-governanza ekonomika
kumplessiva tal-Unjoni billi jingħata kontribut fil-livell tal-UE
għad-deċiżjonijiet nazzjonali futuri. Ir-rakkomandazzjonijiet
tagħha skont is-Semestru Ewropew huma riflessi fir-Rakkomandazzjonijiet
(1) sa (4) hawn taħt.
(16)     Fid-dawl ta’ din
il-valutazzjoni, il-Kunsill eżamina l-programm ta’ stabbiltà
tal-Pajjiżi l-Baxxi, u l-opinjoni tiegħu[9] hija riflessa b’mod partikolari
fir-rakkomandazzjoni (1) hawn taħt,
(17)     Fid-dawl tar-reviżjoni
fil-fond tal-Kummissjoni u din il-valutazzjoni, il-Kunsill eżamina
l-programm ta' riforma nazzjonali u l-programm ta' stabbiltà tal-Pajjiżi
l-Baxxi. Ir-rakkomandazzjonijiet skont l-Artikolu 6 tar-Regolament (UE)
Nru 1176/2011 dwar il-prevenzjoni u l-korrezzjoni ta' żbilanċi
makroekonomiċi huma riflessi fir-rakkomandazzjoni (2) hawn taħt.
(18)     Fil-kuntest tas-Semestru
Ewropew, il-Kummissjoni wkoll wettqet analiżi tal-politika ekonomika
taż-żona tal-ewro kollha. Abbażi ta' dan, il-Kunsill
ħareġ rakkomandazzjonijiet speċifiċi indirizzati
lill-Istati Membri li l-munita tagħhom hija l-euro. Il-Pajjiżi
l-Baxxi għandhom ukoll jiżguraw l-implimentazzjoni sħiħa u
f'waqtha ta' dan ir-rakkomandazzjonijiet,
B’DAN JIRRAKKOMANDA li l-Pajjiżi
l-Baxxi jieħdu azzjoni fil-perijodu 2013-2014 biex:
1.           Jinfurzaw u jimplimentaw
strateġija baġitarja, appoġġata b'miżuri
speċifiċi biżżejjed, għas-sena 2014 u lil hinn biex
jiżguraw korrezzjoni f'waqtha tad-defiċit eċċessiv sal-2014
b'mod sostenibbli u jiksbu l-isforz ta' aġġustament strutturali
speċifikat fir-rakkomandazzjonijiet tal-Kunsill taħt il-PDE.
Jipproteġu n-nefqa f'oqsma direttament rilevanti għat-tkabbir
bħall-edukazzjoni, l-innovazzjoni u r-riċerka. Wara l-korrezzjoni
tad-defiċit eċċessiv, iwettqu sfoz ta' aġġustament
strutturali li se jippermetti lill-Pajjiżi l-Baxxi jilħqu l-objettiv
ta' terminu medju sal-2015.
2.           Isaħħu l-isforzi
tagħhom sabiex is-suq tad-djar jiġi riformat b'mod gradwali billi
jħaffu t-tnaqqis ippjanat fit-tnaqqis tat-taxxa tal-imgħax fuq
l-ipoteki u billi jipprovdu mekkaniżmu ta' prezzar orjentat aktar lejn
is-suq fis-suq tal-kiri, u billi jirrelataw il-kirja mad-dħul
tal-unitajiet domestiċi fis-settur tal-akkomodazzjoni soċjali.
Jiffukaw mill-ġdid il-korporazzjonijiet tal-akkomodazzjoni soċjali
biex jappoġġaw l-unitajiet domestiċi l-aktar fil-bżonn. 
3.           Jaġġustaw
il-pensjonijiet tat-tieni pilastru mas-sħab soċjali, biex
jiżguraw tqassim xieraq tal-ispejjeż u r-riskji intra u
interġenerazzjonali. Isostnu ż-żieda gradwali fl-età statutorja
tal-irtirar b'miżuri għaż-żieda tal-impjegabbiltà ta'
ħaddiema akbar fl-età. Jimplimentaw ir-riforma ppjanata tas-sistema ta'
kura fit-tul sabiex jiżguraw il-kosteffettività tagħha u
jikkumplimentawha b'aktar miżuri li jrażżnu ż-żieda
fl-ispejjeż, bil-ħsieb li tiġi żgurata s-sostenibbiltà.
4.           Jieħdu
aktar miżuri biex isaħħu l-parteċipazzjoni fis-suq
tax-xogħol, b'mod partikolari ta' dawk il-persuni li jinsabu
fil-marġini tas-suq tax-xogħol. Ikomplu jnaqqsu
d-diżinċentivi tat-taxxa fuq ix-xogħol, inkluż bi
tneħħija gradwali aktar mgħaġġla tal-krediti tat-taxxa
trasferibbli għal dawk li għandhom tieni sors tad-dħul. Irawmu
t-tranżizzjonijiet tas-suq tax-xogħol u jindirizzaw
ir-riġiditajiet tas-suq tax-xogħol, anke billi jaċċeleraw
ir-riforma tal-leġiżlazzjoni tal-ħarsien tal-impjiegi u
s-sistema tal-benefiċċji għan-nies qiegħda.
Magħmul fi Brussell,
                                                                       Għall-Kunsill
                                                                       Il-President
[1]               ĠU L 209, 2.8.1997, p. 1.
[2]               ĠU L 306, 23.11.2011, p. 25.
[3]               COM(2013) 369 finali .
[4]               P7_TA(2013)0052 u P7_TA(2013)0053.
[5]               Id-Deċiżjoni tal-Kunsill 2013/208 UE
tat-22 ta' April 2013.
[6]               COM(2012) 750 finali.
[7]               COM(2012) 751 finali.
[8]               SWD(2013) 121 finali.
[9]               Skont l-Artikolu 5(2) tar-Regolament tal-Kunsill
(KE) Nru 1466/97.